Поштовани ученици 7. разреда,

*надам се да пратите часове на ТВ-у, на којима можете да утврдите своје знање из Северне Америке. Ми ћемо данас да поновимо чињенице о Латинској Америци, а затим почињемо да учимо Јужну Америку.*

Латинска Америка је назив за јужне делове Северне и целу Јужну Америку, то јест за територије које су биле освајане и колонизоване од стране Шпаније и Португалије. У највећем делу Латинске Америке говори се и данас шпански, односно португалски. Како су ови језици романског, латинског порекла, на Америку јужно од САД пренет је назив Латинска Америка. Овај простор захвата површину од 20,5 мил. km². Латинска Америка се не разликује од Англоамерике само по језику већ и по својој посебној историји насељавања. На територији Латинске Америке меша се староседелачко индијанско становништво са досељеним Европљанима и црнцима. Становништво Латинске Америке има највећи природни прираштај у свету.Латинска Америка разликује се од Англоамерике и у привредном погледу. Она је привредно мање развијена, има нагомилане социјално-економске проблеме и оријентисана је углавном на рударство и пољопривреду. Експлоатација минерала и плантаже тропских култура углавном су под контролом капитала САД. Латинска Америка има велики значај у извозу нафте, боксита, гвожђа, бакра, сребра, цинка, калаја, ретких метала, затим кафе, банана, шећера, памука, дувана, какаа, пшенице и меса.

*Ви сте до сада савладали Средњу Америку, а сада да видимо положај, величину и насељавање Јужне Америке.*

Јужна Америка је континент на западној хемисфери. Простире се од Панамске превлаке на северу до Огњене земље на југу. Полутар (екватор) пресеца Јужну Америку, те се она мањим делом налази на северној, а већим на јужној полулопти. Западне обале континента запљускује Тихи, а источне Атлантски океан. Јужна Америка заузима површину од близу 17,9 мил. km². Главне силе које су вршиле колонијална истраживања и запоседање Јужне Америке биле су Шпанија и Португалија. Иако су шпански и португалски освајачи уништили сваку политичку власт затечених домородаца, пре свега царство Инка, индијанско становништво задржало се у Јужној Америци у много већем броју него у Северној Америци, и добрим делом се измешало са европским насељеницима, као што је на том континенту дошло и до знатног насељавања црнаца, које се такође мешало са становништвом других раса.

*Драги седмаци, отворите карту света и погледајте Јужну Америку, док читате ову лекцију, тако се најбоље учи географија (то је домаћи задатак).*

 *Поздрав од наставнице географије*